Бялее снег пушысты  
*Пятрусь Макаль*

Бялее снег пушысты.

Сняжынкі навакол,

Нібы парашутысты,

Спускаюцца на дол.

Ад гэткай прыгажосці

Скакаць і пець хачу.

— Адкуль, адкуль вы, госці? —

Гарэзліва крычу.

— Мы з ледзяной дзяржавы,

3 адвечнае зімы.

I снежныя забавы

Нясём з сабою мы.

Нясём мы бабу снежную

На срэбраным крыле,

Нясём пургу мяцежную,

Што скача на мятле.

Ляцім мы ўсе здалёку.

Нас на зямлю з нябёс

Паслаў яго высокасць

Мароз, Чырвоны нос.